**Elvi vízjogi engedélyezés**

**Kérelem benyújtása, tartalmi követelményei**

Elvi vízjogi engedély a tulajdonos, az építtető vagy a vagyonkezelő részére adható, de azt az előbbiek megbízásából a tervező is kérheti. A kérelemhez a külön jogszabály szerinti mellékleteket kell csatolni.

A kérelmet a területileg illetékes megyei katasztrófavédelmi igazgatóságra kell benyújtani. A katasztrófavédelmi igazgatóságok illetékességi területét a vízügyi igazgatási és a vízügyi, valamint a vízvédelmi hatósági feladatokat ellátó szervek kijelöléséről szóló   
223/2014. (IX. 4.) Korm. rendelet 2. számú melléklete határozza meg**.**

A kérelem tartalmazza az ügyfélnek és képviselőjének a nevét, lakcímét vagy székhelyét, az ügyfélnek a hatóság döntésére való kifejezett kérelmét, továbbá meg lehet adni az elektronikus levélcímet, a telefax számát vagy a telefonos elérhetőséget.

**Az elvi vízjogi engedély iránti kérelemhez mellékelni kell:**

a) a tervezett műszaki megoldás ismertetését,

b)ha a tervezett vízimunka, a vízilétesítmény megépítése vagy a vízhasználat a vízgazdálkodási hatósági jogkör gyakorlásáról szóló [72/1996. (V. 22.) Korm. rendelet](https://www.opten.hu/optijus/lawtext/6315/tvalid/2016.6.15./tsid/256)   
2. mellékletében szerepel, azonban a tevékenység vagy létesítmény a környezeti hatásvizsgálati és az egységes környezethasználati engedélyezési eljárásról szóló [314/2005. (XII. 25.) Korm. rendelet](https://www.opten.hu/optijus/lawtext/3483#sid256) (a továbbiakban: [Khvr.](https://www.opten.hu/optijus/lawtext/3483#sid256)) 3. számú mellékletében meghatározott küszöbértéket nem éri el, vagy a tevékenységre vagy létesítményre a [Khvr.](https://www.opten.hu/optijus/lawtext/3483#sid256)-ben megállapított feltétel nem teljesül, a [Khvr.](https://www.opten.hu/optijus/lawtext/3483#sid256)-ben meghatározott, a környezeti hatások jelentőségének vizsgálatára szolgáló adatlapot;

c) a megbízás alapján eljáró tervező esetén, a megbízás másolatát vagy az arról szóló igazolást;

d) a 4. számú melléklet szerinti, az igazgatási szolgáltatási díj megállapítására és megfizetésére vonatkozó nyilatkozatot;

e)amennyiben a tervezett vízimunka, vízhasználat, vízilétesítmény állami tulajdonban lévő vízkészletet vagy vízilétesítményt, felszín alatti vizek víztartó képződményeit vagy felszíni vizek medrét érinti, vagy arra közvetlen hatással van, akkor a működési területével érintett vízügyi igazgatási szerv vagyonkezelői hozzájárulását kell csatolni.

Az ügyfél azonosításához szükséges adatok kivételével az ügyféltől nem kérhető olyan adat igazolása, amely nyilvános, vagy amelyet valamely bíróság vagy más hatóság nyilvántartásának tartalmaznia kell.

**Igazgatási szolgáltatási díj**

Az elvi vízjogi engedélyezési eljárásért a vízügyi és a vízvédelmi hatósági eljárások igazgatási szolgáltatási díjairól szóló 13/2015. (III. 31.) BM rendelet alapján 60.000 Ft. igazgatási szolgáltatási díjat kell fizetni. Az elvi vízjogi engedély módosítása iránti eljárásért az elvi vízjogi engedélyezési eljárásért fizetendő díjtétel 50 %-át, azaz 30.000 Ft. igazgatási szolgáltatási díjat kell fizetni.

Amennyiben az elvi vízjogi engedély módosítása az engedélyes személyében bekövetkezett változás miatt szükséges az eljárás díja a megállapított díjtétel 25 %-a.

A díjat az eljárás kezdeményezésekor kell a kérelmezőnek megfizetnie a területileg illetékes elsőfokú megyei katasztrófavédelmi igazgatóságnak a www.katasztrofavedelem.hu honlapon közzétett előirányzat-felhasználási számlájára.

A díj megfizetését igazoló befizetési bizonylatot vagy annak másolatát a kérelem, illetve a jogorvoslati kérelem előterjesztéséhez mellékelni kell.

**Ügyintézési határidő**

Az elvi vízjogi engedélyezési eljárás ügyintézési határideje **45 nap**. Az ügyintézési határidő a kérelemnek az eljárásra hatáskörrel és illetékességgel rendelkező hatósághoz történő megérkezését követő napon kezdődik.

A vízügyi hatósági eljárásokban az eljárásba bevont szakhatóságok a megkeresést követő **21 napon** belül adják meg állásfoglalásukat.

Ha jogszabály ezt nem zárja ki, az ügyintézési határidőbe nem számít be:

*a)* a hatásköri vagy illetékességi vita egyeztetésének, valamint az eljáró hatóság kijelölésének időtartama,

*b)* a jogsegélyeljárás időtartama, továbbá a 36. § (2) bekezdése alapján adatnak a nyilvántartásból történő beszerzéséhez szükséges idő,

*c)* a hiánypótlásra, illetve a tényállás tisztázásához szükséges adatok közlésére irányuló felhívástól az annak teljesítéséig terjedő idő,

*d)* a szakhatóság eljárásának időtartama,

*e)* az eljárás felfüggesztésének időtartama,

*f)* a 70. § (1) bekezdésében szabályozott eljárás időtartama,

*g)* a hatóság működését legalább egy teljes napra ellehetetlenítő üzemzavar vagy más elháríthatatlan esemény időtartama,

*h)* a kérelem, a döntés és egyéb irat fordításához szükséges idő,

*i)* a szakértői vélemény elkészítésének időtartama,

*j)* a hatósági megkeresés vagy a döntés postára adásának napjától annak kézbesítéséig terjedő időtartam, valamint a hirdetményi, továbbá a kézbesítési meghatalmazott és a kézbesítési ügygondnok útján történő közlés időtartama.

A közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) 71/A. § (1) bekezdése alapján a kérelemre indult eljárásban a hatóság a kérelem beérkezésétől számított nyolc napon belül **[függő](https://www.opten.hu/optijus/lawtext/368?tkertip=4&tsearch=f%c3%bcgg%c5%91*&page_to=1" \l "ws5_0) hatályú döntés**t hoz.

A Ket. 71/A. § (2) bekezdés alapján a [függő](https://www.opten.hu/optijus/lawtext/368?tkertip=4&tsearch=f%c3%bcgg%c5%91*&page_to=1" \l "ws6_0) hatályú döntésben a hatóság rendelkezik arról, hogy

a) az eljárás lefolytatásáért fizetendő illetéknek vagy díjnak megfelelő összeget, ennek hiányában tízezer forintot a hatóság köteles a kérelmező ügyfél részére megfizetni;

b) a kérelmező ügyfél mentesül az eljárási költségek megfizetése alól.

A döntéshez akkor kapcsolódnak joghatások, ha a kérelem beérkezését követő **két hónap** elteltével a hatóság a hatósági ügy érdemében nem döntött és az eljárást nem szüntette meg. A hatóságnak a vízgazdálkodásról szóló 1995. évi LVII. törvény 33/B. § (2) bekezdés alapján függő hatályú döntésben nem kell rendelkezni a [kérelmezett](https://www.opten.hu/optijus/lawtext/1551?tkertip=4&tsearch=k%c3%a9relmezett*%20jog*&page_to=1" \l "ws59_1) [jog](https://www.opten.hu/optijus/lawtext/1551?tkertip=4&tsearch=k%c3%a9relmezett*%20jog*&page_to=1" \l "ws60_0) gyakorlásáról.

**Hiánypótlás**

Az eljáró hatóság a kérelem megérkezését követően haladéktalanul ellenőrzi, hogy a hatóságnak van-e joghatósága, hatásköre és illetékessége az ügy elbírálására, a kérelmező megfizette-e az eljárásért fizetendő igazgatási szolgáltatási díjat, továbbá, hogy a kérelem tartalmazza-e a jogszabályban előírt mellékleteket.

Ha a kérelem nem felel meg a fent hivatkozott követelményeknek, az eljáró hatóság a kérelem beérkezésétől számított nyolc napon belül – megfelelő határidő megjelölése és a mulasztás jogkövetkezményeire történő figyelmeztetés mellett – hiánypótlásra hívja fel az ügyfelet.

Hiánypótlási felhívás az eljárás során akkor is kibocsátható, ha a kérelem megfelelt a fent hivatkozott követelményeknek, de a tényállás tisztázása során felmerült új adatra tekintettel az szükséges.

**Eljárás irataiba való betekintés**

Az ügyfél az eljárás bármely szakaszában betekinthet az eljárás során keletkezett iratba. Ez a jog akkor is megilleti az ügyfelet, ha korábban nem vett részt az eljárásban.

Az iratbetekintési jog magában foglalja az irat lemásolásának, vagy abból kivonat készítésének jogát, illetve a másolat kérésének jogát. Ennek költségei az eljárási költség részét képezik.

Nem lehet betekinteni:

a) a döntés tervezetébe,

b) az olyan iratba, amelyből következtetés vonható le annak a személynek a kilétére, akire vonatkozóan a hatóság a természetes személyazonosító adatok és a lakcím zárt kezelését rendelte el,

c) felhasználói vagy megismerési engedély hiányában a minősített adatot tartalmazó iratba,

d) az egyéb védett adatot tartalmazó iratba, ha azt az érintett adat védelmét szabályozó törvény kizárja, vagy ha a védett adat megismerésének hiánya nem akadályozza az iratbetekintésre jogosult személyt törvényben biztosított jogai gyakorlásában.

**Szakhatóságok**

Az elvi vízjogi engedélyezési eljárásokban közreműködő szakhatóságokat a vízügyi igazgatási és a vízügyi, valamint a vízvédelmi hatósági feladatokat ellátó szervek kijelöléséről szóló 223/2014. (IX. 4.) Korm. rendelet 11. § (1) bekezdése határozza meg. A szakhatósági eljárásért külön jogszabály rendelkezése esetén igazgatási szolgáltatási díjat kell fizetni.

Ha az ügyfél az alapeljárás illetékével vagy díjával egyidejűleg nem vagy csak részben fizeti meg a szakhatósági eljárásért fizetendő illetéket vagy díjat, a hatóság haladéktalanul - valamennyi szakhatóság tekintetében - hiánypótlásra szólítja fel. A hatóság akkor keresi meg a szakhatóságot, ha az ügyfél a hiánypótlást teljesítette.

**A kérelem érdemi vizsgálata**

A kérelem elbírálása során vizsgálni és a határozatban rögzíteni kell különösen:

*a)* a vízgazdálkodási cél megvalósítására leginkább alkalmas általános műszaki megoldást vagy megoldásokat és azok feltételeit;

*b)* a vízbeszerzés, vízhasználat és a vízelvezetés lehetséges helyét, módját, ezek esetleges változatait, az átlagos vagy szélső értékek meghatározásával a kivehető (felhasználható) víz mennyiségét, továbbá a használt, elvezetett víz (szennyvíz) mennyiségének és minőségének határértékeit;

*c)* a tervezés és a megvalósítás környezet- és természetvédelmi követelményeit;

*d)* azoknak a jogszabályoknak, jogszabállyal kötelezővé tett szabványoknak a megjelölését, amelyeket a tervezés során a megvalósításnál vagy a vízhasználat gyakorlásánál figyelembe kell venni.

**Az elvi vízjogi engedély kiadása esetén irányadó előírások**

Az elvi vízjogi engedély – ha a döntés alapját képező körülmények és a jogszabályok időközben nem változtak – a hatálya alatt köti a vízügyi hatóságot a vízjogi létesítési engedélyezési eljárásnál hozott döntésénél, az abban foglalt vízgazdálkodási előírások és feltételek tekintetében.

Az elvi vízjogi engedélyben meghatározott vízmennyiséget, illetőleg a befogadóba elvezethető víz mennyiségét és minőségét - az engedély hatálya alatt - bejegyzett igényként (lekötött vízkészletként) kell nyilvántartani, és ezt a későbbi vízjogi engedélyek kiadásánál a vízkészletekkel való gazdálkodásnál figyelembe kell venni.

Ha az építtető az elvi vízjogi engedélyben meghatározott vízgazdálkodási cél megvalósításától eláll, az erre irányuló döntését 15 napon belül köteles bejelenteni a vízügyi hatóságnak. Ennek elmulasztása esetén megszűnik a fent meghatározott - a vízügyi hatóságot terhelő - kötelezettség.

Az elvi vízjogi engedély az abban meghatározott vízimunka vagy vízilétesítmény vízjogi létesítési engedélyének jogerőre emelkedéséig, de az elvi vízjogi engedély jogerőre emelkedésétől számított legfeljebb 2 évig hatályos, amely egy esetben, legfeljebb egy évvel meghosszabbítható, ha a kiadásának alapjául szolgáló körülmények (feltételek) változatlanok.

**Fellebbezés**

Az elvi vízjogi engedélyezési eljárást érdemben lezáró döntés ellen, valamint az elsőfokú eljárás során hozott, közigazgatási hatósági eljárás és szolgáltatás általános szabályairól szóló 2004. évi CXL. törvény 98. § (3) bekezdésében meghatározott végzések ellen az ügyfél, illetve az eljárás egyéb résztvevője a döntés rá vonatkozó rendelkezése tekintetében fellebbezhet.

A fellebbezési jog nincs meghatározott jogcímhez kötve, fellebbezni bármely okból lehet, amelyre tekintettel az érintett a döntést sérelmesnek tartja, de a fellebbezést indokolni kell. A fellebbezést a döntés közlésétől számított 15 napon belül az első fokon eljáró hatóságnak kell benyújtani, a másodfokon eljáró, Belügyminisztérium Országos Katasztrófavédelmi Főigazgatóságnak címezve. A fellebbezés benyújtásával egyidejűleg a jogorvoslati eljárásért fizetendő díjat az elsőfokon eljáró hatóság a www.katasztrofavedelem.hu honlapján közzétett előirányzat-felhasználási számlaszámára kell megfizetni, illetve az illetéket a fellebbezésen illetékbélyeg formájában leróni vagy az elsőfokon eljáró hatóság www.katasztrofavedelem.hu honlapján közzétett előirányzat-felhasználási számlaszámára kell megfizetni. A jogorvoslati eljárásért fizetendő díj az elsőfokú eljárásért fizetendő díjtétel 50 %-a. Végzések elleni fellebbezés illetéke 3000 Ft.

Társadalmi szervezetek esetében, ha az engedélyezési eljárás nem a társadalmi szervezet kérelmére indul, a jogorvoslati eljárás díja az 1. melléklet I-V. pontjában meghatározott díjtétel 1%-a.

A vízbázis védőterületét kijelölő határozattal érintett ingatlan tulajdonosa, használója által a jogorvoslati eljárásért fizetendő díj ingatlanonként 5000 Ft.

A jogorvoslati eljárásért befizetett díjat az első fokon eljáró hatóság a jogorvoslati kérelem, illetve az ügy összes iratainak a felterjesztésével egyidejűleg átutalja a másodfokon eljáró hatósághoz.